[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 10.7.2007

COM(2007) 389 τελικό

2005/0032 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251 παράγραφος 2 δεύτερο εδάφιο της συνθήκης ΕΚ σχετικά με την

κοινή θέση του Συμβουλίου για την έκδοση κανονισμού του Ευρωπαϊκού Κοινοβουλίου και του Συμβουλίου σχετικά με τη θέσπιση κοινού πλαισίου για τα μητρώα επιχειρήσεων για στατιστικούς σκοπούς και για την κατάργηση του κανονισμού (ΕΚ) αριθ. 2186/93 του Συμβουλίου

2005/0032 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟσύμφωνα με το άρθρο 251 παράγραφος 2 δεύτερο εδάφιο της συνθήκης ΕΚσχετικά με την

κοινή θέση του Συμβουλίου για την έκδοση κανονισμού του Ευρωπαϊκού Κοινοβουλίου και του Συμβουλίου σχετικά με τη θέσπιση κοινού πλαισίου για τα μητρώα επιχειρήσεων για στατιστικούς σκοπούς και για την κατάργηση του κανονισμού (ΕΚ) αριθ. 2186/93 του Συμβουλίου (Κείμενο που παρουσιάζει ενδιαφέρον για τον ΕΟΧ)

1. Ιστορικό

Υποβολή πρότασης στο Ευρωπαϊκό Κοινοβούλιο και στο Συμβούλιο (COM(2005)112 –– 2005/0032 (COD)) | 5 Απριλίου 2005 |

Γνώμη του Ευρωπαϊκού Κοινοβουλίου (πρώτη ανάγνωση): (PE A6-0194/2006 | 1 Ιουνίου 2006 |

Έγκριση της κοινής θέσης από το Συμβούλιο: | 21 Μάιος 2007 |

2. Στοχοσ της πρότασης της Επιτροπής

Στόχος της πρότασης είναι η επικαιροποίηση του υφιστάμενου κανονισμού για τα μητρώα επιχειρήσεων (κανονισμός (EΟΚ) No 2186/93) προκειμένου να ληφθούν υπόψη νέες απαιτήσεις. Συγκεκριμένα, προέκυψαν σταδιακά τρία είδη πρόσθετων απαιτήσεων:

- λόγω της παγκοσμιοποίησης της οικονομίας δημιουργήθηκε ανάγκη συγκέντρωσης πληροφοριών για τους ομίλους επιχειρήσεων·

- λόγω της ενσωμάτωσης των δραστηριοτήτων των διαφόρων τομέων απαιτείται πλήρης κάλυψη όλου του φάσματος της οικονομίας·

- η ενιαία αγορά απαιτεί βελτιωμένη συγκρισιμότητα των στατιστικών στοιχείων, η οποία εξαρτάται ιδίως από τη διαθεσιμότητα εναρμονισμένων πηγών για τον πληθυσμό των επιχειρήσεων που δραστηριοποιούνται στην ΕΕ.

Η πρόταση της Επιτροπής προορίζεται να καταργήσει τον κανονισμό (EΟΚ) αριθ. 2186/93 του Συμβουλίου.

3. Παρατηρησεισ σχετικα με την κοινη θεση

3.1. Γενικά

Στην πρώτη ανάγνωση, το Ευρωπαϊκό Κοινοβούλιο ενέκρινε την πρόταση της Επιτροπής με 22 τροπολογίες. Οι περισσότερες από αυτές τις τροπολογίες ήταν συντακτικής φύσης ή ελάσσονες τροποποιήσεις τεχνικής φύσης που δεν επηρέαζαν την ουσία της πρότασης.

3.2. Αποφάσεις σχετικά με τις τροπολογίες του Ευρωπαϊκού Κοινοβουλίου μετά την πρώτη ανάγνωση

Η Επιτροπή αποδέχθηκε τις τροπολογίες που πρότεινε το Κοινοβούλιο. Το ψήφισμα του Ευρωπαϊκού Κοινοβουλίου υιοθετεί μια θετική προσέγγιση στην εν λόγω πρόταση, δεδομένου ότι οι περισσότερες από τις 22 τροπολογίες αφορούν τεχνικές και συντακτικές διευκρινίσεις. Το Συμβούλιο ενέκρινε αυτές τις τροπολογίες στην κοινή του θέση.

3.3. Νέες διατάξεις που εισηγήθηκε το Συμβούλιο και θέση της Επιτροπής επ’ αυτών

Στις 17 Ιουλίου 2006, το Συμβούλιο ενέκρινε την απόφαση 2006/512/EΚ για την τροποποίηση της απόφασης 1999/468/ΕΚ του Συμβουλίου, της 28ης Ιουνίου 1999, περί καθορισμού των όρων άσκησης των εκτελεστικών αρμοδιοτήτων που ανατίθενται στην Επιτροπή και τη θέσπιση νέας διαδικασίας με τίτλο «κανονιστική διαδικασία με έλεγχο» (άρθρο 5α).

Η νέα διαδικασία της κανονιστικής επιτροπής με έλεγχο πρέπει να εφαρμόζεται για την έγκριση μέτρων γενικής εμβέλειας που έχουν ως αντικείμενο την τροποποίηση μη ουσιαστικών στοιχείων μιας βασικής πράξης που εκδόθηκε σύμφωνα με τη διαδικασία του άρθρου 251 της Συνθήκης, συμπεριλαμβανομένης της κατάργησης ορισμένων εξ αυτών ή της συμπλήρωσής τους με την προσθήκη νέων μη ουσιαστικών στοιχείων.

Οι νέες διατάξεις που θεσπίζονται από το Συμβούλιο αναφέρονται στις εκτελεστικές αρμοδιότητες που ανατίθενται στην Επιτροπή όταν εφαρμόζεται η νέα διαδικασία.

Συγκεκριμένα, ανατίθενται στην Επιτροπή αρμοδιότητες να επικαιροποιεί τα χαρακτηριστικά του καταλόγου μητρώων στο παράρτημα, των ορισμών τους και των κανόνων συνέχειας, να αποφασίζει ως προς την κάλυψη των μικρότερων επιχειρήσεων και των ομίλων επιχειρήσεων με μόνιμη έδρα, τον καθορισμό κοινών προτύπων ποιότητας, καθώς επίσης και το περιεχόμενο και τη συχνότητα υποβολής των εκθέσεων για την ποιότητα, και να εγκρίνει τους κανόνες για την επικαιροποίηση των μητρώων. Αυτά τα μέτρα γενικής εμβέλειας με αντικείμενο την τροποποίηση μη ουσιαστικών στοιχείων του εν λόγω κανονισμού πρέπει να εγκριθούν σύμφωνα με την κανονιστική διαδικασία με έλεγχο που προβλέπεται στο άρθρο 5α της απόφασης 1999/468/ΕΚ του Συμβουλίου.

Η φράση «Εφαρμόζεται από την 1η Ιανουαρίου 2007» παραλείπεται από το άρθρο 18 λόγω της καθυστερημένης έκδοσης του κανονισμού· ο σκοπός της ήταν να προσδιορίζει την ημερομηνία εφαρμογής στο μέλλον και όχι την αναδρομική του εφαρμογή. Ο κανονισμός αρχίζει να ισχύει 20 ημέρες μετά τη δημοσίευσή του.

Η Επιτροπή αποδέχεται αυτές τις νέες διατάξεις.

4. Συμπεράσμα

Υπό αυτές τις προϋποθέσεις και για τους λόγους που προαναφέρονται, η Επιτροπή εκφράζει ευνοϊκή γνώμη για την κοινή θέση του Συμβουλίου η οποία εγκρίθηκε ομόφωνα.